钦定古今图书集成/理学汇编/学行典/第249卷 > 汤得莘
## 钦定古今图书集成/理学汇编/学行典/第249卷 > 汤得莘

按《宜兴县志》：“汤得莘，字抱一，邑诸生。为人孝友笃行，
长者与弟同爨，五十馀年无闲言，每兄弟对膝而谈，
至夜分，虽无灯火不辍也。有姊早寡无子，迎养终身。
妹出阁无具，乃鬻其室人奁田二十五亩治之，以慰
父心。居家酷暑不解衣，每食必荐，荐必虔。自少至老，
口不言人过。友人卒无归者殡之，贫不能娶者室之。”
临终，戒其子勿用浮屠，曰：“与其作佛事，盍为行人除
道、作津梁乎？”寿八十，祀乡贤。